**Crez. Pentru Gerra**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Netezesc cu palma muguri:

Știu că-n ei ascunse-s frunze

Doar c-aceste strâmte juguri

Ca tăcerea-i de pe buze.

Când spun ochii-așa de multe,

Inima când bate tare

Toate vorbele sunt mute

Fără întrebuințare.

Căci să zic totul c-o frază

Ce o viață poate spune

E cum Soare-ar fi o rază

Și-un răspuns ca o minune;

Cum un val e oceanul,

Codrul - doar un pic de freamăt

Și o clipă-i cât tot anul,

Iar un trai e într-un geamăt.

Poate fi un zâmbet însă

Cât înaltul și pământul

Ca o lacrimă prelinsă

Auzind întreg Cuvântul.

Eu aștept răspunsul Vieții

Incrustat strict în tăcere

Ca-n privirea Dimineții

Să am cale și putere.

Sunt doar Om și-n fericire

Sufletu-mi crește-n poveste –

Netezesc o înflorire

Și-o ascult fiindcă este.

Victor Bragagiu